Broj: 711-I-391-P-330-21/23-04-17

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom vlastitih saznanja mogućeg sukoba interesa **dužnosnika Siniše Marovića, općinskog načelnika Općine Postira**,na 202. sjednici, održanoj 3. veljače 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Siniše Marovića, općinskog načelnika Općine Postira, neće se pokrenuti, jer okolnosti njegova postupanja u odnosu na predlaganje programa javnih potreba u sportu temeljem kojih Općinsko vijeće** **Općine Postira usvaja dokument kojim se dodjeljuju sredstva sportskoj udruzi Nogometni klub „Postira Sardi“, a bez isticanja okolnosti da bi dužnosnik osobno ili članovi njegove obitelji na bilo koji način bili povezani s istom udrugom, odnosno sa članom Općinskog vijeća koji je ujedno njezin predsjednik, ne proizlazi da bi dužnosnik povrijedio neku od odredbi ZSSI/11-a.**

Obrazloženje

U Povjerenstvu je pod brojem 711-U-5912-P-330/21-01-3 dana 16. prosinca 2021. zaprimljena anonimna prijava mogućeg sukoba interesa podnesena protiv dužnosnika Siniše Marovića, općinskog načelnika Općine Postira, povodom koje se vodi predmet P-330/21.

U navedenoj prijavi se navodi da je dužnosnik Siniša Marović pogodovao članu Općinskog vijeća Općine Postira Marku Vlahoviću, članu političke stranke Hrvatska demokratska zajednica (u daljnjem tekstu: HDZ), koji ujedno obavlja funkciju predsjednika Nogometnog kluba Postira - Sardi (u daljnjem tekstu: NK „Postira - Sardi“) iz Postira, jer se navedeni klub značajnim sredstvima financira upravo iz Proračuna Općine Postira. Navodi se da je NK „Postira - Sardi“ od 2017. do 2021. godine iz Proračuna Općine Postira dobio oko 1,1 milijuna kuna, i to 2017. iznos od 300.000,00 kn, 2018. iznos od 250.000,00 kn, 2019. iznos od 230.000,00 kn, 2020. iznos od 150.000,00 kn, te 2021. iznos od 230.000,00 kn.

Nadalje se u prijavi iznosi da je navedeni član Općinskog vijeća ujedno sin Ivice Vlahovića, bivšega zamjenika općinskog načelnika koji je dužnost obnašao u razdoblju od 2017. do 2021., kada je Marko Vlahović također bio predsjednik NK „Postira - Sardi“, te da na opisani način dužnosnik Siniša Manović, osiguravanjem financijskih sredstava Općine, trguje utjecajem, odnosno kupuje glas Marka Vlahovića u Općinskom vijeću Općine Postira.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-330/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Siniša Marović izabran na dužnost općinskog načelnika Općine Postira u mandatu 2021. – 2025., kao i da je istu dužnost obnašao i u mandatu 2017. – 2021.

Člankom 3. stavkom 1. podstavkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom je Siniša Marović povodom obnašanja dužnosti općinskog načelnika Općine Postira obvezan postupati sukladno odredbama ZSSI/11-a.

Uvidom u Registar udruga, utvrđeno je da je pod registarskim brojem 17000026 upisana udruga Nogometni klub „Postira - Sardi“, u kojoj funkciju predsjednika od 29. kolovoza 2018. obavlja Marko Vlahović.

Povjerenstvo je dopisom 711-I-2162-P-330/21-02-17od 22. prosinca 2021. odOpćine Postira zatražilo očitovanje na okolnosti je li Općina Postira u razdoblju od 2017. do 2021. godine iz svojeg Proračuna izravno dodijelila sredstva NK „Postira-Sardi“, ako jest koliko su ista iznosila u svakoj godini, te tko je o tome i u kojem postupku odlučio, zajedno s dokumentacijom koja se odnosi na dodjelu sredstava.

Nadalje je zatraženo da Općine navede jesu li sredstva navedenoj sportskoj udruzi u istom razdoblju bila dodjeljivana u okviru programa javnih potreba u sportu koji provodi Općina Postira i koliko su ista iznosila u svakoj godini te je li dužnosnik Siniša Marović sudjelovao u dodjeli sredstava putem navedenog programa.

Općina Postira očitovala se dopisom, klasa: 022-03/21-01/351 urbroj: 2104/05-02-21-2 od 31. prosinca 2021., kojeg je potpisao dužnosnik Siniša Marović, u kojem se navodi da se NK „Postira Sardi“, kao i ostali sportski klubovi, te udruge, financira iz Proračuna Općine Postira. Navodi se da se svake godine prije sastavljanja proračuna u listopadu objavljuje natječaj za program javnih potreba u kulturi i sportu na kojeg se prijavljuju svi zainteresirani, te da nakon zaprimanja prijava općinski načelnik izrađuje prijedlog proračuna, kojem je sastavni dio Program javnih potreba u sportu, koji usvaja Općinsko vijeće Općine Postira. Temeljem ovih programa sportskim klubovima i udrugama se isplaćuju proračunska sredstva, te su isti jednom godišnje dužni dostaviti izvješće o utrošenim sredstvima.

Zaključno se iznosi da nije razvidno iz čega proizlazi da bi dužnosnik bio u sukobu interesa, s obzirom da dužnosnik Siniša Marović ne obavlja funkciju predsjednika NK Postira Sardi, niti su članovi uprave istog članovi njegove obitelji, odnosno u širem rodbinskom odnosu.

Očitovanju je priložen Natječaj za Program javnih potreba u kulturi i sportu za 2020. godinu, na koji se mogu prijaviti sportski klubovi i udruženja, koji je raspisao Siniša Marović, općinski načelnik 5. listopada 2020., prijava NK „Postira Sardi“ na navedeni Natječaj, koju je potpisao Mario Vlahović, predsjednik kluba, s priloženom dokumentacijom, Natječaj za Program javnih potreba u kulturi i sportu za 2019. godinu, na koji se mogu prijaviti sportski klubovi i udruženja, koji je raspisao Siniša Marović, općinski načelnik 3. listopada 2019., prijava NK „Postira Sardi“ na navedeni Natječaj, koju je potpisao Mario Vlahović, predsjednik kluba, s priloženom dokumentacijom, Program javnih potreba i sportu Općine Postira za 2017. koju je donijelo Općinsko vijeće 15. prosinca 2016., kojim se u 2017. planira sufinanciranje NK „Postira Sardi“ u iznosu od 300.000,00 kn, Boćarskog kluba u iznosu od 2.000,00 kn, Jedriličarskog kluba Postira u iznosu od 25.000,00 kn, te Karate kluba u iznosu od 2.000,00 kn, ukupno 329.000,00 kn, Program javnih potreba i sportu Općine Postira za 2018. koju je donijelo Općinsko vijeće 1. prosinca 2017., kojim se u 2018. planira sufinanciranje NK „Postira Sardi“ u iznosu od 250.000,00 kn, Boćarskog kluba u iznosu od 5.000,00 kn, Jedriličarskog kluba Postira u iznosu od 15.000,00 kn, te Karate kluba u iznosu od 3.000,00 kn, ukupno 273.000,00 kn, Program javnih potreba i sportu Općine Postira za 2019. koju je donijelo Općinsko vijeće 29. studenoga 2018., kojim se u 2019. planira sufinanciranje NK „Postira Sardi“ u iznosu od 230.000,00 kn, Boćarskog kluba u iznosu od 5.000,00 kn, Jedriličarskog kluba Postira u iznosu od 10.000,00 kn, te Karate kluba u iznosu od 3.000,00 kn, ukupno 248.000,00 kn, Program javnih potreba i sportu Općine Postira za 2020. koju je donijelo Općinsko vijeće 28. studenoga 2019., kojim se u 2020. planira sufinanciranje NK „Postira Sardi“ u iznosu od 230.000,00 kn, Boćarskog kluba u iznosu od 5.000,00 kn, Jedriličarskog kluba Postira u iznosu od 5.000,00 kn, te Karate kluba u iznosu od 3.000,00 kn, ukupno 243.000,00 kn, Program javnih potreba i sportu Općine Postira za 2021. koju je donijelo Općinsko vijeće 25. studenoga 2020., kojim se u 2021. planira sufinanciranje NK „Postira Sardi“ u iznosu od 230.000,00 kn, Boćarskog kluba u iznosu od 5.000,00 kn, Jedriličarskog kluba Postira u iznosu od 10.000,00 kn, te Karate kluba u iznosu od 3.000,00 kn, ukupno 248.000,00 kn.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI/11-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI/11-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je navode prijave vezano za dodjelu sredstava Općine Postira sportskoj udruzi NK „Postira Sardi“ u kontekstu moguće povrede odredbi ZSSI/11-a sagledavalo samo u odnosu na dužnosnika Sinišu Marovića, općinskog načelnika, ali ne i u odnosu na Marka Vlahovića, za kojeg se ističe da je član Općinskog vijeća i istodobno predsjednik te udruge, te sin Ivice Vlahovića, bivšeg zamjenika općinskog načelnika Općine Postira, jer navedeni kao član predstavničkog tijela jedinice lokalne samouprave nije dužnosnik u smislu ZSSI/11-a.

Iz zaprimljenog očitovanja i dokumentacije utvrđeno je da Općina Postira iz svojeg Proračuna financira sportske klubove i udruge tako da se svake godine u listopadu objavljuje natječaj za programe javnih potreba u sportu, na koji se mogu prijaviti zainteresirane udruge, nakon čega dužnosnik Siniša Marović, općinski načelnik izrađuje prijedlog Proračuna kojeg je program javnih potreba u sportu sastavni dio, te isti usvaja Općinsko vijeće Općine Postira. Temeljem usvojenog Proračuna obavljaju se isplate sportskim udrugama.

Na navedeni se natječaj svake godine prijavljivao NK „Postira Sardi“, kojem su u razdoblju od 2017. do 2021. bila dodijeljena sredstva općinskog proračuna u iznosu od 230.000,00 do 300.000,00 kn.

Dužnosnici u svakoj situaciji dužni staviti javni interes iznad privatnog te odijeliti privatni interes od javnog interesa, odnosno izbjegavati postupanja kada bi njihov osobni privatni interes ili privatni interes s njima povezane osobe mogao utjecati na nepristranost u obnašanju dužnosti.

Temeljem izvršenog uvida u podatke Registra udruga ne proizlazi da bi dužnosnik Siniša Marović ili član njegove obitelji u NK „Postira Sardi“ obavljali bilo koju funkciju, niti se ovakva okolnost navodi u prijavi, odnosno nije utvrđeno da bi na bilo koji drugi način bili povezani s tom udrugom.

Nadalje, Povjerenstvo temeljem činjenice da bi dužnosnik Siniša Marović, kao čelnik izvršne vlasti, po provedenom javnom natječaju predlagao programe javnih potreba u sportu, o kojem programu kao sastavnom dijelu Proračuna odlučuje i Marko Vlahović, jedan od članova Općinskog vijeća te predsjednik sportske udruge NK „Postira Sardi“ kojoj se tim dokumentom dodjeljuju sredstva, a bez isticanja interesne ili osobne povezanosti između dužnosnika i navedene osobe, ne može zaključiti da bi dužnosnik u ovoj situaciji zlouporabio svoju ovlasti postupajući pod utjecajem privatnog interesa.

Slijedom navedenog, nije utvrđeno da bi dužnosnik Siniša Marović povrijedio neku od odredbi ZSSI/11-a, te se postupak protiv njega neće pokrenuti.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Dostaviti:

1. Dužnosnik Siniša Marović, osobnom dostavom
2. Podnositelji prijava, putem e-maila
3. Objava na internetskoj stranici Povjerenstva
4. Pismohrana